ক্রেডিট কার্ড: এক মাসে ব্যয় কমেছে বাংলাদেশিদের
দেশে ও বিদেশে এক মাসের ব্যবধানে ক্রেডিট কার্ডের মাধ্যমে অর্থ খরচ কমেছে বাংলাদেশিদের। তবে বেড়েছে বিদেশিদের। ফেব্রুয়ারির তথ্যে দেখা যায়, আগের মাসের চেয়ে বাংলাদেশের ভেতরে বিদেশিরা জানুয়ারির চেয়ে ফেব্রুয়ারিতে প্রায় সাড়ে ৫৮ কোটি টাকা বা ৩২ শতাংশের বেশি অর্থ ব্যয় করেছেন। দেশে অবস্থানরত ও বেড়াতে আসা বিদেশিরা ওই মাসে ক্রেডিট কার্ড দিয়ে খরচ করেন ২৪০ কোটি টাকার সমপরিমাণ বৈদেশিক মুদ্রা। আগের মাসে যা ছিল ১৮১ কোটি ৬০ লাখ টাকা।বাংলাদেশ ব্যাংকের মাসওয়ারী হালনাগাদ তথ্য বলছে, গত ফেব্রুয়ারিতে বাংলাদেশিরা দেশের অভ্যন্তরে খরচ করেছেন দুই হাজার ৫৫৮ কোটি ১০ লাখ টাকা। আগের মাসের চেয়ে যা ১২০ কোটি ৩০ লাখ টাকা বা ৪ দশমিক ৫ শতাংশ কম। আগের মাসে এর পরিমাণ ছিল দুই হাজার ৬৭৮ কোটি ৪০ লাখ টাকা। অপরদিকে ফেব্রুয়ারিতে দেশের বাইরে গিয়ে বাংলাদেশিরা ৪৯৯ কোটি ১০ লাখ টাকা ক্রেডিট কার্ড দিয়ে পরিশোধ করেছেন বা তুলেছেন। এ অঙ্ক আগের মাসের চেয়ে ৩৩ কোটি টাকা বা ৬ দশমিক ২০ শতাংশ কম। গত জানুয়ারিতে তা ছিল ৫৩২ কোটি ১০ লাখ টাকা।
তালিকার শীর্ষে যুক্তরাষ্ট্রের নাগরিকবাংলাদেশে ক্রেডিট কার্ডের মাধ্যমে খরচ করা বিদেশিদের তালিকায় শীর্ষ রয়েছে যুক্তরাষ্ট্রের নাগরিকরা। এ সময় মোট লেনদেনের মধ্যে ৬৪ কোটি টাকা ২৬ দশমিক ৬৫ শতাংশ খরচ করেন তারা। এর পরে রয়েছে যুক্তরাজ্যের নাগরিকরা। তারা ৩২ কোটি ৫০ লাখ টাকা (১৩.৫৬%) ব্যয় করেন। তালিকায় শীর্ষস্থানে থাকা ভারতের নাগরিকরা ২৩ কোটি ৭০ লাখ টাকা (৯.৮৬%), জাপান ১০ কোটি ১০ লাখ টাকা (৪.২১%), কানাডা ১০ কোটি টাকা (৪.১৫%), অস্ট্রেলিয়া সাত কোটি ৯০ লাখ টাকা (৩.৩%) এবং আরব আমিরাতের নাগরিকরা ৭ কোটি (২.৯%) ব্যয় করেন। গত ফেব্রুয়ারিতে বিদেশিরা সবচেয়ে বেশি ৩৭ দশমিক ৭১ শতাংশ খরচ করেন ডিপার্টমেন্টাল স্টোরে। নগদ উত্তোলন করেন ২৪ দশমিক ৭১ শতাংশ, যোগাযোগে ১৭ দশমিক ১৬ শতাংশ এবং পোশাকে ৮ দশমিক ৮৬ শতাংশ অর্থ ব্যয় করেন। কেন্দ্রীয় ব্যাংকের তথ্য অনুযায়ী, গত ফেব্রুয়ারিতে বাংলাদেশিদের খরচ করা বৈদেশিক মুদ্রার সর্বোচ্চ ২১ দশমিক ৭২ শতাংশই খরচ হয়েছে ভারতে। সেখানে ১০৮ কোটি ৪০ লাখ টাকার সমপরিমাণ বৈদেশিক মুদ্রা ব্যয় হয়েছে। আগের মাসের চেয়ে তা ১১ কোটি ৯০ লাখ টাকা বা ১২ দশমিক ৩৩ শতাংশ বেশি। গত জানুয়ারিতে দেশটিতে খরচ হয়েছিল ৯৬ কোটি ৫০ লাখ টাকার সমপরিমাণ বৈদেশিক মুদ্রা, যা ছিল মোট খরচের ১৮ দশমিক ১৪ শতাংশ। এর পরের অবস্থানে থাকা দেশ থাইল্যান্ডে খরচ হয় ১২ দশমিক ২৩ শতাংশ, যুক্তরাষ্ট্রে ১২ দশমিক ২০ শতাংশ, ইউনাইটেড আরব আমিরাতে ১০ দশমিক ৩৯ শতাংশ, সিঙ্গাপুরে ৬ দশমিক ৮৩ শতাংশ, যুক্তরাজ্যে ৫ দশমিক ৯৩ শতাংশ ব্যয় হয়। দেশের বাইরে গিয়ে ক্রেডিট কার্ডের মাধ্যমে সবচেয়ে বেশি ২৭ দশমিক ৬৪ শতাংশ অর্থ খরচ হয় ডিপার্টমেন্টাল স্টোরের কেনাকাটায়। এছাড়া বিভিন্ন ধরনের খুচরা পণ্য কেনায় ১৬ শতাংশ, ওষুধে ১৩ দশমিক ৮৩ শতাংশ, পোশাকে ৯ দশমিক ৪৪ শতাংশ এবং ৭ দশমিক ৯ শতাংশ অর্থ তোলা হয়েছে নগদ হিসেবে।

বিদেশে খরচের মধ্যে ফেব্রুয়ারিতে বাংলাদেশিরা সবচেয়ে বেশি পরিশোধ করেছেন ভারতে।